ROZHODNUTIE KOMISIE
zo 14. decembra 2004,
ktorým sa ustanovujú zásady oznamovania nebezpečných spotrebiteľských výrobkov príslušným orgánom členských štátov výrobcami a distribútormi v súlade s článkom 5 odsek 3 smernice 2001/95/ES Európskeho parlamentu a Rady
(oznámené pod číslom dokumentu K(2004) 4772)
(Text s významom pre EHP)
(2004/905/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu 2001/95/ES Európskeho parlamentu a Rady z 3. decembera 2001 o bezpečnosti bežných výrobkov (1), najmä na jej druhý pododsek odseku 3 článku 5,
po porade s výborom ustanoveným podľa článku 15 smernice 2001/95/ES,
keďže:
(1)
Smernica 2001/95/ES v článku 5 ods. 3 ustanovuje, že výrobcovia a distribútori, ak vedia alebo by mali vedieť na základe informácií, ktoré majú ako odborníci, že výrobok nimi zavádzaný na trh je nebezpečný v súlade s definíciami a kritériami tejto smernice, by mali informovať príslušné orgány.
(2)
Príloha I(2) k smernici 2001/95/ES od Komisie vyžaduje, aby v spolupráci s Komisiou predstaviteľov všetkých členských štátov definovala obsah a vypracovala štandardný spôsob oznamovania týkajúceho sa výrobkov, ktoré nevyhovujú všeobecných požiadavkám bezpečnosti, ktoré by mali príslušným vnútroštátnym orgánom poskytnúť výrobcovia a distribútori a súčasne zabezpečovať účinnosť a správne fungovanie systému oznamovania. Komisia by mala najmä predložiť, napríklad vo forme príručky, jednoduché a jasné kritériá na určenie osobitných podmienok, najmä týkajúcich sa ojedinelých okolností alebo výrobkov, pri ktorých úradné oznamovanie nemá význam.
(3)
Povinnosť informovať úrady o nebezpečných výrobkoch je dôležitým prvkom skvalitnenia dohľadu nad trhom, pretože príslušným orgánom umožňuje monitorovať, či spoločnosti prijali primerané opatrenia na určenie rizík, ktoré predstavuje výrobok, ktorý je už dodávaný na trh, a v prípade potreby na nariadenie alebo prijatie dodatočných opatrení na vyhnutie sa rizikám.
(4)
Na to, aby sa zabránilo neprimeranému zaťažovaniu výrobcov, distribútorov a príslušných orgánov a aby sa umožnilo účinne uplatňovať túto povinnosť, je vhodné vypracovať, popri štandardnom spôsobe, prevádzkové pokyny týkajúce sa najdôležitejších kritérií oznamovania, ako aj praktických aspektov oznamovania, ktoré sa predložia s cieľom pomôcť výrobcom a distribútorom pri vykonávaní ustanovení uvedených v článku 5 ods. 3 smernice 2001/95/ES,
PRIJALA TOTO ROZHODNUTIE:
Článok 1
Komisia týmto prijíma zásady oznamovania nebezpečných spotrebiteľských výrobkov príslušným orgánom členských štátov výrobcami a distribútormi v súlade s odsekom 3 článku 5 tejto smernice 2001/95/ES.
Zásady sú stanovené v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 14. decembra 2004